Taxibaas se moord stuit busdiensplanne in KaapstadEen van die MyCiTi-busse. (Foto: MyCiTi Bus/Facebook) Die Stad Kaapstad se planne om weer ŉ snelbusroete tussen Mitchells Plain en Khayelitsha van stapel te stuur is in gedrang gebring nadat een van die minibustaxibase, wat deel van die onderhandelinge van ŉ ooreenkoms met die stad was, glo doodgeskiet is. Boonop is die stad bekommerd dat dié beweerde sluipmoord kan lei tot hernieude konflik tussen die minibustaxi-verenigings wat in Kaapstad bedrywig is. Ao. Joseph Swartbooi, polisiewoordvoerder, sê die polisie is Maandag om 15:00 na die Monwabisi-strand ontbied ná gerugte van ŉ skietvoorval. “By die polisie se aankoms is die liggaam van ŉ man met skietwonde aan sy kop langs die pad aangetref. Die slagoffer is op die toneel dood verklaar,” sê hy. “Die motief hou moontlik met taxigeweld verband.” Rob Quintas, burgemeesterskomiteelid vir stedelike vervoer, het die slagoffer intussen as Mzoxolo Cecil Dibela geïdentifiseer. Hy was die jarelange leier van die Congress of Democratic Taxi Associations (Codeta). Die Stad Kaapstad sou vandeesweek met verskeie taxibase en direkteure van die N2-maatskappy vergader om ŉ ooreenkoms te onderteken wat die MyCiTi N2-snelbusroete in staat sou stel om op die Khayelitsha- en Mitchells Plain-roetes sake te doen. Dié roete is in 2019 weens groot ontevredenheid skielik onttrek. Ná Dibela se moord heers daar groot onsekerheid of die ooreenkoms wel nog vandeesweek onderteken sal word. Quintas is ook bekommerd dat geweld onder verskeie taxi-verenigings weer sal opvlam. “Ek pleit by alle partye om kalm te bly en saam te werk tot voordeel van ons pendelaars en diegene wat in die bedryf werk.” Taxi-geweld het in Julie verlede jaar in die Moederstad weer kop uitgesteek en verskeie taxi-verwante moorde en misdade is aangemeld. Die geweld is eindelik beëindig toe die weermag ŉ week later ontplooi is. “Die Stad Kaapstad doen ŉ beroep op die polisie om so gou moontlik diegene wat verantwoordelik is vir die sinnelose moord, vas te trek,” sê Quintas. Volgens Swartbooi is niemand nog in verband met die jongste moord aangekeer nie. Die polisie se ondersoek duur voort.